Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 65/13)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„FINCA ÉLEZ“

PDO-ES-A0053-AM03

Datum obvestila: 16. november 2020

OPIS ODOBRENIH SPREMEMB IN RAZLOGI ZANJE

Naslov

DODATEK ANALITSKIH PARAMETROV VINA ROSÉ K OPISU VIN

Oddelek 2.1 „Parametri, ki jih je treba upoštevati, analitske omejitve in odstopanja“ specifikacije proizvoda; sprememba se nanaša tudi na oddelek „Opis vin“ v enotnem dokumentu.

Opis in razlogi

Vino rosé je dodano k opisu vin, zato so opredeljeni analitski parametri.

NOVI OPIS

2.1.9 Vino rosé — Dejanski volumenski delež alkohola ne manj kot 12 vol. %, — skupni volumenski delež alkohola ne manj kot 12 vol. %, — vsebnost skupnih kislin ne manj kot 4 g/l, izraženo kot vinska kislina, — vsebnost hlapnih kislin maj kot 16,7 meq/l, — vsebnost skupnega žveplovega dioksida manj kot 150 mg/l, — reducirajoči sladkorji manj kot 10 g/l, izraženo kot glukoza.

RAZLOG

Naše stranke zahtevajo, da pridelujemo vino rosé. Zato zahtevamo spremembo specifikacije proizvoda, da bi odprli nov trg in ponudili vino rosé.

Naslov

DODATEK ORGANOLEPTIČNIH LASTNOSTI VINA ROSÉ K OPISU VIN

Oddelek 2.2 „Lastnosti, ki se določijo z organoleptično analizo“ specifikacije proizvoda; sprememba se nanaša tudi na oddelek „Opis vin“ v enotnem dokumentu.

Opis in razlogi

Vino rosé je bilo dodano k opisu vin, zato so opredeljene organoleptične lastnosti.

NOVI OPIS

2.2.9 Vina rosé — Videz: Bistro in sijoče z živimi rožnatimi odtenki. — Aroma: zelo intenzivna, čista, z notami po praženju ter s pridihom rdečega sadja in jagod. — Okus: zelo intenziven, sadni okus z dobrim ravnotežjem med kislinami in alkoholom.

RAZLOG

Naše stranke zahtevajo, da pridelujemo vino rosé. Zato zahtevamo spremembo specifikacije proizvoda, da bi odprli nov trg in ponudili vino rosé.

Naslov

DODATEK ENOLOŠKIH POSTOPKOV, POSEBNIH ZA VINO ROSÉ

Oddelek 3. „Posebni enološki postopki“ specifikacije proizvoda; sprememba zadeva tudi oddelek „Posebni enološki postopki“ v enotnem dokumentu.

Opis in razlogi

Posebni enološki postopki za pridelavo vina rosé so bili dodani v skladu z opisom vin.

NOVI OPIS

3.4.6 Vino rosé: zvrst naslednjih sort v različnih razmerjih: tempranillo, merlot, cabernet-sauvignon in syrah; ali sortno vino iz sort merlot, tempranillo, cabernet-sauvignon ali syrah. Mošt je treba odcediti v dveh urah po polnjenju posod in hladno statično bistriti 24 ur. Po preteku 24 ur se zbistreni mošt pri hladni temperaturi pretoči v fermenter. Ko doseže gostoto 1 015, se pretoči v sod, tam dokonča vrenje in nato staranje na drožeh za obdobje najmanj dveh mesecev.

RAZLOG

Kot smo že pojasnili, zahtevamo vključitev tega novega vina v specifikacijo proizvoda, saj za nas predstavlja nov trg, nekatere stranke pa so nas prosile, naj ponudimo „vinos de pago“ [vina, pridelana v individualnih vinogradih ali vinskih posestvih].

ENOTNI DOKUMENT

1. Ime za registracijo

Finca Élez

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Mladi chardonnay in mlado rdeče vino

Chardonnay: zlate do rumene barve srednje intenzivnosti. Zelo intenzivna aroma z osnovnimi sadnimi in cvetličnimi aromami. Dobra uravnoteženost alkohola in kislin.

Mlado rdeče vino z zelo intenzivnimi barvami, vijoličastimi in rdečimi odtenki, zelo intenzivnimi osnovnimi aromami z dolgim in izrazitim pookusom.

* Največji delež skupnega alkohola je znotraj zakonskih omejitev v skladu z ustrezno zakonodajo EU.

** Najvišja vsebnost žvepla: 150 mg/l za mladi chardonnay.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 15 Najvišja vsebnost skupnega žveplovega dioksida (v miligramih na liter) 130

Chardonnay z delnim vrenjem v sodu in rdeča vina z vrenjem v sodu, „crianza“ in „reserva“

Chardonnay: zlate do rumene barve srednje intenzivnosti.

Zelo intenzivne arome, prisotnost kompleksnih arom, sadnih in cvetličnih arom ter arome, značilne za postopek staranja.

Dolg pookus; taninska struktura, uravnotežena z alkoholom in glicerinom.

Stara rdeča vina ohranjajo zelo intenzivne barve z vijoličastimi in rdečimi odtenki; rdeča vina z nadaljnjim staranjem dobijo granatne in opečnate odtenke. Zelo intenzivne, sadne in drzne arome, značilne za postopek staranja. Kompleksna aroma v ustih; prisotnost lesnih taninov; dobra taninska struktura, dolg in izrazit pookus.

* Največji delež skupnega alkohola je znotraj zakonskih omejitev v skladu z ustrezno zakonodajo EU.

** Najvišja vsebnost žvepla: 150 mg/l za chardonnay z delnim vrenjem v sodih.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 15 Najvišja vsebnost skupnega žveplovega dioksida (v miligramih na liter) 130

Vino chardonnay

Bistro in sijoče; zlate do rumene barve srednje intenzivnosti.

Prisotnost sadnih in sladkih arom ter arom, značilnih za staranje, ne da bi slednje prevladovale; srednje visoka intenzivnost.

Zelo intenziven okus; dobro ravnotežje med kislinami in sladkorji.

* Največji delež skupnega alkohola je znotraj zakonskih omejitev v skladu z ustrezno zakonodajo EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 15 Najvišja vsebnost skupnega žveplovega dioksida (v miligramih na liter) 180

Rdeče vino „gran reserva“

Rdeči in opečnati odtenki. Zelo intenziven vonj z izrazitimi aromami, značilnimi za postopek staranja in zrelo sadno aromo.

Lesni tanini in dobra, a ne agresivna taninska struktura.

* Največji delež skupnega alkohola je znotraj zakonskih omejitev v skladu z ustrezno zakonodajo EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 16,7 Najvišja vsebnost skupnega žveplovega dioksida (v miligramih na liter) 130

Vino rosé

Bistro in sijoče z živimi rožnatimi odtenki. Aroma: zelo intenzivna, čista, s pridihom rdečega sadja in jagod. Okus: zelo intenziven, po sadju, z dobrim ravnotežjem med kislinami in alkoholom.

* Največji delež skupnega alkohola je znotraj zakonskih omejitev v skladu z ustrezno zakonodajo EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 16,7 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Posebni enološki postopki

Posebni enološki postopek

Tlak med stiskanjem ne sme omogočati pridobitev več kot 70 litrov na vsakih 100 kg potrganega grozdja. Največji tlak stiskanja mora biti manjši od 2 kg/cm2.

Pri vinih chardonnay se maceracija mora izvajati v posodi za stiskanje in maceracijo najmanj dve uri in najmanj štiri ure pri vinu chardonnay pozne trgatve. Homogenizacija v rezervoarjih 24–72 ur. Vsaj 10 % mora vreti v hrastovih sodih, ki so novi ali mlajši od enega leta, z največjo prostornino 500 l.

Vino je treba pustiti počivati v hrastovih sodih 2–12 mesecev.

Pri rdečih vinih z vrenjem v sodu in rdečih vinih „crianza“ potekata vrenje in maceracija najmanj 10 dni pri temperaturah med 25 in 30 oC, pri vinih „reserva“ in „gran reserva“ pa več kot 15 dni.

(b) Največji donosi

Cabernet sauvignon

9 000 kilogramov grozdja na hektar

Cabernet sauvignon

66 hektolitrov na hektar

Tempranillo

12 000 kilogramov grozdja na hektar

Tempranillo

88,80 hektolitra na hektar

Merlot

8 500 kilogramov grozdja na hektar

Merlot

62,90 hektolitra na hektar

Syrah

13 000 kilogramov grozdja na hektar

Syrah

96,20 hektolitra na hektar

Chardonnay

9 000 kilogramov grozdja na hektar

Chardonnay

66,60 hektolitra na hektar

6. Razmejeno geografsko območje

Posestvo se nahaja v občini El Bonillo v provinci Albacete.

7. Glavne sorte vinske trte

CABERNET SAUVIGNON

CHARDONNAY

TEMPRANILLO – CENCIBEL

8. Opis povezave

Posestvo se nahaja na nadmorski višini 1 080 m, ima celinsko podnebje z zelo suhim zrakom in pomembno razliko v temperaturi iz dneva v noč v obdobju zorenja. Glinasto-apnenčasta tla so revna, kamnita in z dobrim odvajanjem vode z osnovnim pH okoli 8.

Vina so uravnotežena z dobro kislostjo in deležem alkohola, ki je običajno razmeroma velik, zaradi česar se pridobijo bolj sveža vina, primernejša za staranje. Ta vina se s staranjem izboljšujejo in imajo lastnosti bolj kislega svežega sadja, skupaj s cvetličnimi in mineralnimi notami, ki bolj spominjajo na vina celinskega in ne sredozemskega sloga, s srednje visoko intenzivnimi aromami; so elegantna, uravnotežena in sveža.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Jih ni

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/MOD-PLIEGO_FINCA_ELEZ_20200612-III.pdf

(1) UL L 9, 11.1.2019, str. 2.